钦定古今图书集成/明伦汇编/氏族典/第419卷 > 《廖用贤尚友录》 > 米寿图
## 钦定古今图书集成/明伦汇编/氏族典/第419卷 > 《廖用贤尚友录》 > 米寿图

按《明外史米寿图传》：“寿图，宛平人。崇祯中，由举人授
新乡知县，以治行征授南京御史。福王时，寿图出按
四川，时四川地已为张献忠所据。寿图至，则与督师
王应熊、总督樊一衡等联络诸将，号召远近，渐复川
南郡县。唐王擢寿图右佥都御史，巡抚贵州。孙可望
等陷贵阳，寿图出走沅州。沅州陷，寿图死之。”

《黄学士文集》，米元章自署其姓名及所用图记，米或
为芈，芾或为黻，黻与芾犹可通用。芈乃楚姓，米氏自
出西域米国，故人入中国者因以为姓。唐有回纥米
怀玉，五代有沙陀米志诚，非若楼之与娄、邵之与召，
同所祖也。姓固不可改，字音之相近者，宁可混而一
之耶？或曰：“山谷极称引初平、初起，岂皇与黄可混为”
一姓乎？是不然。所谓金华仙伯、金华牧羊客者，盖言
其先金华人耳，非指初平、初起为同姓也。然他传记
初平、初起亦或作黄，而山谷则自谓七世以上，失其
谱，于金华之族尚莫适相通，盖未尝以初平与初起
混皇、黄为一姓也。

廖用贤《尚友录》。